Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama  Infrastruktūros valdymo agentūros (toliau – Perkančioji organizacija) vykdomo pirkimo Nr. 9517541 „Elektros tinklų Lietuvos kariuomenės Karinių oro pajėgų Aviacijos bazės teritorijoje statybos darbo 
projekto parengimas ir statybos darbai“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra.

Tarnyba, prevencine tvarka peržiūrėjusi Pirkimo dokumentus ir atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl kvalifikacijos reikalavimo
Pirkimo sąlygų 4 priedo „Tiekėjų pašalinimo pagrindai, reikalaujami kvalifikacijos reikalavimai“ (toliau – 4 Priedas) 2 lentelės „Kvalifikacijos reikalavimai“ (toliau – Kvalifikacijos reikalavimai) 1 punkte nustatytas reikalavimas: „Tiekėjas privalo turėti atestatą, suteikiantį teisę vykdyti elektros įrenginių įrengimo ir eksploatavimo iki 10kV arba aukštesnės įtampos darbus“. Atitikčiai nustatytam reikalavimui pagrįsti nurodyta pateikti galiojantį Valstybinės energetikos reguliavimo tarybos atestatą, suteikiantį teisę vykdyti elektros įrenginių įrengimo ir eksploatavimo iki 10 kV darbus. Tarnyba pažymi, kad Įstatymo 47 straipsnio 1 dalyje nurodyta, kad nustatyti kandidatų ar dalyvių kvalifikacijos reikalavimai negali dirbtinai riboti konkurencijos, turi būti proporcingi ir susiję su pirkimo objektu, tikslūs ir aiškūs. Šiuo atveju iš nustatyto kvalifikacijos reikalavimo ir jo atitiktį pagrindžiančių dokumentų formuluočių nėra aišku, ar tiekėjas atitiktį šiam kvalifikacijos reikalavimui turi pagrįsti vienu atestatu, suteikiančiu teisę vykdyti tiek elektros įrenginių įrengimo, tiek jų eksploatavimo darbus, ar atitiktis reikalavimui gali būti grindžiama atskirais atestatais, suteikiančiais teisę vykdyti atitinkamai elektros įrenginių įrengimo ir elektros įrenginių eksploatavimo veiklą. Tarnyba atkreipia dėmesį, kad Lietuvos Respublikos energetikos įstatymo 22 straipsnio 1 dalyje elektros įrenginių įrengimo ir elektros įrenginių eksploatavimo veiklos atestatai nustatyti kaip atskiros atestatų rūšys. Be to, Asmenų, turinčių teisę įrengti ir (ar) eksploatuoti energetikos įrenginius, atestavimo taisyklių[footnoteRef:2] 4 punkte nustatyta, kad išduodami atskiri kiekvienos veiklos rūšies energetikos įrenginių įrengimo ir (ar) eksploatavimo atestatai. Atsižvelgdama į nurodytą teisinį reglamentavimą, Tarnyba rekomenduoja patikslinti nustatyto kvalifikacijos reikalavimo ir (ar) atitiktį jam pagrindžiančių dokumentų formuluotes, aiškiai nustatant, kad tiekėjo atitiktis reikalavimui gali būti grindžiama ir atskirais galiojančiais atestatais, suteikiančiais teisę vykdyti atitinkamai elektros įrenginių įrengimo ir elektros įrenginių eksploatavimo darbus. [2:  Energetikos įrenginių įrengimo ir eksploatavimo veiklos atestatų išdavimo tvarkos aprašas patvirtintas Valstybinės energetikos reguliavimo tarybos 2024 m. lapkričio 5 d. nutarimu Nr. O3E-1388 (žr. aktualią redakciją).] 



2. Dėl nacionalinio saugumo reikalavimų
2.1. Pirkimų sąlygų specialios dalies 5.6 papunktyje nustatyta: „Perkančioji organizacija laiko, kad tiekėjas turi interesų, galinčių kelti grėsmę nacionaliniam saugumui, jei jis, jo subtiekėjas (-ai) ar ūkio subjektas (-ai), kurių pajėgumais remiamasi, kurie patys ar juos kontroliuojantys asmenys atitinka VPĮ 47 straipsnio 9 dalyje nustatytas sąlygas“. Tarnyba atkreipia dėmesį, kad Įstatymo 37 straipsnio 9 dalies ir 47 straipsnio 9 dalies nuostatų taikymas siejamas ne tik su atitinkamu pirkimo vykdytojo statusu, bet ir su pirkimo objektu, t. y. šios nuostatos taikomos atliekant pirkimus, kurių objektas apima Įstatymo 92 straipsnio 13 dalyje numatytame sąraše nurodytų Bendrojo viešųjų pirkimų žodyno (toliau – BVPŽ) kodų prekes ar paslaugas. Tarnyba taip pat yra išaiškinusi[footnoteRef:3], kad tuo atveju, kai „pirkimo vykdytojas įsigyja pirkimo objektą, kurio BVPŽ kodas nepatenka į sąrašą, tačiau to pirkimo objekto atskiri „sudėtiniai elementai“ į tą sąrašą patenka (kaip, pavyzdžiui, autobusuose ar medicininėje įrangoje montuojama ar su jais komplektuojama kompiuterinė ar programinė įranga), tokiu atveju, būtent šiems pirkimo objekto „sudėtiniams elementams“ (ne visam pirkimo objektui)  taikytinos VPĮ 37 str. 9 d. ir 47 str. 9 d. nuostatos. Tokiu atveju pirkimo vykdytojas pirkimo dokumentuose turi nurodyti ne tik pagrindinį perkamo objekto BVPŽ kodą <...>, tačiau identifikuoti ir išvardinti visus konkrečiu atveju reikalingus (pirkimo objekto „sudėtinių elementų“) papildomus BVPŽ kodus, kurie patenka į sąrašą ir pirkimo sąlygose aiškiai nurodyti, kad šiems papildomiems BVPŽ kodams bus taikomos VPĮ 37 str. 9 d. ir 47 str. 9 d. nuostatos <...>“. [3:  Priminimas apie nacionalinio saugumo reikalavimų taikymą pirkimuose] 

Taip pat atkreiptinas dėmesys, kad Pirkimo dokumentuose nustatytas Įstatymo 47 straipsnio 9 dalyje įtvirtintas reikalavimas, tačiau Įstatymo 37 straipsnio 9 dalies nuostatos Pirkimui netaikomos. Taip pat prie Pirkimo dokumentų nėra pridėta Tarnybos nustatytos formos Nacionalinio saugumo reikalavimų atitikties deklaracija.
Atsižvelgdama į tai, Tarnyba rekomenduoja, įvertinus Pirkimo objektą ir jam priskirtinus BVPŽ kodus, pakartotinai įvertinti Įstatymo 47 straipsnio 9 dalies nuostatų taikymą. Nustačius, kad Įstatymo 47 straipsnio 9 dalies nuostatos Pirkimui taikytinos, Pirkimo dokumentus atitinkamai papildyti Įstatymo 37 straipsnio 9 dalyje nustatytais reikalavimais, kadangi, esant Įstatyme nustatytoms taikymo sąlygoms, minėtos nuostatos taikomos kartu. Taip pat nustatyti reikalavimą pateikti Tarnybos nustatytos formos Nacionalinio saugumo reikalavimų atitikties deklaraciją.
2.2. Pirkimo sąlygų specialios dalies 5.1 papunktyje nustatyta: „<...> Tiekėjas kartu su pasiūlymu turi pateikti specialiųjų pirkimo sąlygų 6 priedą dėl atitikties VPĮ 45 straipsnio 21 dalies 1, 2, 3 ir 6 punktams“. Įvertinus Pirkimo sąlygų 6 priedą „Tiekėjo deklaracija dėl atitikimo nacionalinio saugumo reikalavimams“ nustatyta, kad jo 3 punkte tiekėjui nustatytas reikalavimas deklaruoti atitiktį 2022 m. balandžio 8 d. Tarybos reglamentu (ES) 2022/576 iš dalies pakeisto Tarybos reglamento (ES) Nr. 833/2014 (toliau – Reglamentas) 5k straipsnyje nustatytiems reikalavimams. Tarnyba atkreipia dėmesį, kad Reglamente nustatyti draudimai taikomi tik tiems pirkimams, kuriems taikomos Reglamente nurodytos direktyvos, t. y. tarptautinės vertės pirkimams. Reglamento nustatyti apribojimai netaikomi supaprastintiems (įskaitant mažos vertės) pirkimams. Daugiau žr. Tarnybos pranešime „VPT atnaujina informaciją dėl Tarybos reglamento (ES) 2022/576 taikymo viešuosiuose pirkimuose“. 
Atsižvelgdama į tai, kad vykdomas supaprastintas Pirkimas, Tarnyba rekomenduoja įvertinti Reglamento 5k straipsnyje nustatytų reikalavimų taikymo Pirkimui būtinumą ir esant poreikiui, atsisakyti su Reglamento 5k straipsnio taikymu susijusių nuostatų. 

3. Dėl pašalinimo pagrindų
Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 straipsnio 7 dalies nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ Daugiau informacijos galima rasti Tarnybos informaciniame pranešime „EBVPD papildytas punktu D3“. Atsižvelgdama į tai, Tarnyba rekomenduoja patikslinti 4 Priede nustatytus tiekėjų pašalinimo pagrindus, įtraukiant Įstatymo 46 straipsnio 7 dalyje nustatytą pašalinimo pagrindą.

4. Dėl Sutarties projekto sąlygų
4.1. Sutarties projekto specialiųjų sąlygų 10.3 papunktyje nustatyta: „Jei Rangovas nesilaiko Subrangovų ir (arba) specialisto keitimo tvarkos, nurodytos Sutarties specialiosios dalies 11 skyriuje, taikoma 5 (penkių) procentų dydžio bauda nuo Pradinės Sutarties vertės Eur be PVM už kiekvieną pažeidimo atvejį“. Atsižvelgiant į numatomą Pirkimo vertę (xxxxx Eur be PVM), Sutarties projekto specialiosios dalies 10.3 papunktyje nustatyta 5 proc. dydžio bauda sudarytų xxxx Eur už kiekvieną subrangovų ir (arba) specialisto keitimo tvarkos pažeidimo atvejį. Tarnyba rekomenduoja Perkančiajai organizacijai įsivertinti, ar tokio dydžio bauda yra pagrįsta ir proporcinga galimam pažeidimui, atsižvelgiant į pažeidimo pobūdį, jo reikšmingumą bei galimas pasekmes Sutarties vykdymui ir esant poreikiui, patikslinti Sutarties projekto specialiųjų sąlygų 10.3 papunktyje nustatytą baudos dydį.
4.2. Įstatymo 87 straipsnio 2 dalyje yra nustatyti privalomi viešųjų pirkimų sutarties turinio elementai, tarp kurių ir sutarties nutraukimo atvejai, įskaitant Įstatymo 90 straipsnyje nurodytus atvejus (Įstatymo 87 straipsnio 2 dalies 9 punktas). Nustatyta, kad Sutarties projekte Įstatymo 90 straipsnyje įtvirtinti pirkimo sutarties nutraukimo atvejai nurodyti ne visa apimtimi, t. y. jame nenumatytas Įstatymo 90 straipsnio 1 dalies 3 punkte nustatytas atvejis, kai paaiškėja, kad „su tiekėju neturėjo būti sudaryta pirkimo sutartis ar preliminarioji sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/24/ES“. Atsižvelgiant į tai, rekomenduojama patikslinti Sutarties projektą, numatant Įstatymo 90 straipsnio 1 dalies 3 punkte nustatytą pirkimo sutarties nutraukimo atvejį. Taip pat, nusprendus Pirkimui taikyti Įstatymo 37 straipsnio 9 dalies ir 47 straipsnio 9 dalies nuostatas, rekomenduojama atitinkamai papildyti Sutarties projektą Įstatymo 90 straipsnio 1 dalies 4 punkte nustatytu pirkimo sutarties nutraukimo atveju.

5. Kiti pastebėjimai
5.1. Pirkimo sąlygų specialiosios dalies 6.1.5 papunktyje kaip vienas iš tiekėjo pasiūlymą sudarančių dokumentų nurodytas pasiūlymo galiojimą užtikrinantis dokumentas. Tačiau Pirkimo sąlygų specialiosios dalies 7.1 papunktyje nustatyta, kad pasiūlymo galiojimas užtikrinamas netesybomis, todėl atskiras pasiūlymo galiojimą užtikrinantis dokumentas nėra teikiamas.
Atsižvelgdama į tai, Tarnyba rekomenduoja patikslinti Pirkimo sąlygų specialiosios dalies 6.1.5 papunktį.
5.2. Tarnyba rekomenduoja papildomai peržiūrėti Sutarties projekte pateiktas nuorodas į kitus sutarties punktus ir papunkčius ir esant poreikiui, jas patikslinti (pavyzdžiui, Sutarties projekto 7.11 papunktyje pateikta klaidinga nuoroda į 7.8 papunktį).

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas. Primename, kad patikslinusi Pirkimo dokumentus Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:4] ir 4[footnoteRef:5] dalių nuostatomis.  [4:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [5:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 



